Дзяржаўная ўстанова адукацыі

“Брынёўская сярэдняя школа”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ВЫКАРЫСТАННЕ ЭФЕКТЫЎНЫХ МЕТАДАЎ І ПРЫЁМАЎ ТЭХНАЛОГІІ ПРАБЛЕМНАГА НАВУЧАННЯ ЯК СРОДКУ РАЗВІЦЦЯ ІНТЭЛЕКТУАЛЬНЫХ ЗДОЛЬНАСЦЕЙ ВУЧНЯЎ НА ЎРОКАХ ГІСТОРЫІ Ў V-IX КЛАСАХ”

Аўрамец Наталля Анатольеўна,

настаўнік гісторыі

8(029)3130048

e-mail: **brinevo@petrikov.gov.by**

**1. Інфармацыйны блок**

**1.1. Назва тэмы вопыту**

Выкарыстанне эфектыўных метадаў і прыёмаў тэхналогіі праблемнага навучання як сродку развіцця інтэлектуальных здольнасцей вучняў на ўроках гісторыі ў V-IX класах.

**1.2.Актуальнасць вопыту**

Кожны настаўнік у сваёй прафесійнай дзейнасці сутыкаецца з нізкай унутранай матывацыяй вучняў, зніжэннем цікавасці да прадмета, невялікай колькасцю гадзін і вялікім аб’ёмам матэрыялу, які неабходна засвоіць у межах аднаго ўрока.

Таму дзейнасць любога педагога, не выключэнне і я, накіравана на пошук эфектыўных сродкаў навучання, падбору такіх прыёмаў, метадаў, матэрыялаў, якія б дазволілі зрабіць урок не толькі цікавым, але і змястоўным, і якасным.

Вырашаць вышэй пералічаныя праблемы мне дапамагае выкарыстанне тэхналогіі праблемнага навучання, якая дазваляе дамагчыся актывізацыі пазнаваўчай дзейнасці вучняў, а таксама рэалізоўваць на ўроках гісторыі як навучальныя, так і выхаваўчыя задачы.

**1.3. Мэта вопыту**

Развіццё інтэлектуальных здольнасцей ў вучняў сродкамі выкарыстання эфектыўных метадаў і прыёмаў тэхналогіі праблемнага навучання на ўроках гісторыі ў V-IX класах.

**1.4. Задачы вопыту**

-вывучыць эфектыўны педагагічны вопыт па дадзенай тэме;

- раскрыць аптымальныя метады і прыёмы тэхналогіі праблемнага навучання, выкарыстаныя на ўроках гісторыі, якія садзейнічаюць развіццю інтэлектуальных здольнасцей вучняў;

-вызначыць крытэрыі выніковасці і прааналізаваць эфектыўнасць вопыту.

**1.5. Працягласць работы над вопытам**

Працягласць работы па тэме майго вопыту складае тры гады і ўключае наступныя этапы:

1 этап – дыягнастычны: вывучэнне метадычнай літаратуры, перадавога вопыту настаўнікаў па дадзенай тэме;

2 этап –практычны: апрабацыя і прымяненне прыёмаў і метадаў тэхналогіі праблемнага навучання на розных этапах урокаў гісторыі;

3 этап – выніковы: аналіз узроўню ведаў, уменняў і навыкаў вучняўвыяўленне адпаведнасці вынікаў мэце і задачам.

**2. Апісанне тэхналогіі вопыту**

**2.1. Вядучая ідэя вопыту**

**Вядучай ідэяй** маёй педагагічнай дзейнасці з’яўляецца матываваная праца па павышэнню цікавасці вучняў да ўрокаў гісторыі праз выкарыстанне метадаў і прыёмаў тэхналогіі праблемнага навучання.

**2.2. Апісанне сутнасці вопыту**

Выкарыстанне дадзенай тэхналогіі павінна насіць паслядоўны характар і адпавядаць ўзросту і ўзроўню ведаў вучняў. У класе з высокім узроўнем матывацыі вучняў можна ставіць праблемы адну за адной, а са слабай- растлумачыць матэрыял і правесці апытанне праблемнага характару.

Стварэнне праблемных сітуацый на ўроку дазваляе далучыцьвучняў да пастаноўкі праблемных пытанняў, якія патрабуюць разважанняў, а не простага ўспамінання гатовых ведаў.

Далучэнне вучняў да стварэння праблемнай сітуацыі і пастаноўкі праблемнага пытання стымулюе іх пазнавальную матывацыю, у выніку чаго новыя веды набываюць асабістае значэнне.

Праблемнае навучанне прадугледжвае яшчэ і самастойную працу вучняў на пошук адказаў на праблемнае пытанне. Яно ўключае часткова-пошукавы і даследчы метады, эўрыстычную гутарку і прыёмы інтэрактыўнага навучання [8, с.8].

Зыходзячы з асаблівасцей і мэт прымянення рознага тыпу праблемных заданняў, выкарыстоўваю такую мадэль урока, якая накіравана на развіццё пазнавальных і творчых здольнасцей вучняў.

На арыенціровачна-матывацыйным этапе найбольшую пазнавальную актыўнасць вучні праяўляюць, калі пры арганізацыі вучэбнай дзейнасці я выкарыстоўваю такія праблемныя сітуацыі, якія выклікаюць здзіўленне, бо гэта пачатковая фаза развіцця пазнаваўчага інтарэсу. Так, на ўроках ў 5 класе імкнуся дабіцца эмацыйнага ўсплёску. Вялікае значэнне мае эмацыйны пачатак урока: "Увага! Гэта цікава", “А ці ведаеце вы, што…”. Выкарыстоўваючы дадзены метадычны прыём, паведамляю вучням цікавыя факты, новыя звесткі, запальваючы тым самым агеньчык цікавасці ў іх вачах [2, с.11].

Напрыклад, у 6 класе пры вывучэнні тэмы “Утварэнне Старажытнарускай дзяржавы і яе першыя правіцелі” стаўлю перад вучнямі праблемную задачу на аналіз тэарэтычных палажэнняў, выказаных рознымі людзьмі з нагоды адной падзеі. Праблемная сітуацыя гучыць наступным чынам: «Был он в язычестве мстителем свирепым, гнусным.., воином кровожадным, всего ужаснее – братоубийцею…» (Н.М. Карамзин); «Владимир имел широкую душу…, которая, особенно под влиянием христианским, сделала его красным солнцем для народа» (С.М. Соловьев). Задача вучняў – даказаць адзін з пунктаў гледжання. Прычым можна працаваць адначасова з двума, што зробіць урок яшчэ больш разнастайным.

Пры вывучэнні тэмы “Расія ў эпоху Пятра Вялікага” у 7 класе выкарыстоўваю праблемную задачу на ацэнку дзейнасці канкрэтнай асобы. Вывучэнне гістарычнай асобы на ўроках гісторыі з’яўляецца важным напрамкам, таму варта вызначаць яе самыя сутнасныя якасці.

Вялікую актыўнасць і зацікаўленасць вучні праяўляюць падчас праблемных сітуацый, створаных пры дапамозе гульнявой дзейнасці [6, с.46].

На аперацыйна-пазнавальным этапе выкарыстоўваю заданні, якія накіраваны на развіццё вучнёўскага мыслення. На сваіх ўроках на гэтым этапе я аддаю перавагу групавой форме работы з элементамі дыскусіі, бо ўпэўнілася, што актыўным вучань становіцца тады, калі працуе ў камандзе. Пры групавой форме арганізацыі пазнавальнай дзейнасці кожны вучань мае магчымасць выказаць сваё меркаванне. Вучні больш думаюць, разважаюць, самастойна знаходзяць, замацоўваюць і абагульняюць веды. Я кантралюе ход работы, адказваю на пытанні, рэгулюю спрэчкі і ў выпадку неабходнасці аказваю дапамогу асобным вучням або групе ў цэлым. Напрыклад, у 8 класе пры вывучэнні тэм з раздзелаў “Расійская імперыя. Славянскія краіны” , “Краіны Азіі і Афрыкі”, класс дзеліцца на 2 групы, адна з якіх даказвае, што кіраўнік дзяржавы аказаў станоўчы ўплыў на развіццё краіны, а другая шукае адмоўныя моманты ў яго праўленні.

Яшчэ больш актывізуеццца працэс навучання, калі я прапаную вучням знайсці розныя шляхі вырашэння задачы, тэкст якой складаю загаддзя, абапіраючыся на змест вывучаемага матэрыялу. Спачатку вучні вырашаюць пастаўленую задачу самастойна, знаходзяць варыянты яе рашэння. А затым я прапаную ім высветліць, як дадзеная сітуацыя вырашылася ў рэальнасці (Дадатак 1).

Працу з гістарычнымі крыніцамі я разглядаю як найважнейшы сродак фарміравання гістарычнай памяці і гістарычнага мыслення вучняў. Навучальны працэс набывае даследчы характар. Так пры вывучэнні тэмы "Палітычнае развіццё Савецкай дзяржавы” я арганізую працу з лістом школьніцы Ірыны Гапанёнак І. В. Сталіну. Тэкст такога ліста вельмі ярка ўзнаўляе вобраз трагічнай эпохі. Пры аналізе дакумента прапаную адказ на шэраг пытанняў: 1) Хто аўтар дакумента? 2) Якой гістарычнай з'яве прысвечаны дакумент? Як аўтар ставіцца да падзей? 3) Чым можна растлумачыць такое стаўленне аўтара да дадзеных падзей? 4) Ці згодныя вы з пазіцыяй аўтара да апісаных фактаў? 5) Дайце сваю ацэнку апісаным падзеям.

Таксама добрым метадычным падыходам лічу выкарыстанне праблемных заданняў, на ўстанаўленне прычына-следчых сувязей. Напрыклад, у 9 класе пры вывучэнні тэмы “Пачатак Вялікай Айчыннай вайны”, фармулюю праблемнае пытанне: "Існуе меркаванне, што няўдачы Чырвонай Арміі ў першыя месяцы вайны з'яўляюцца вынікам папярэдняга развіцця СССР. Чаму многія даследчыкі прытрымліваюцца дадзенага пункту гледжання? Затым я задаю пытанні вучням: як адбіўся палітычны рэжым СССР на ўмацаванні абароназдольнасці краіны?, якім быў камандны склад Чырвонай Арміі ў пачатку вайны?, ці з’яўляліся захопніцкія планы Германіі таямніцай для кіраўніцтва СССР? Аргументуйце свой пункт гледжання. У канцы гутаркі вучні робяць высновы пра прычыны няўдач Чырвонай Арміі ў пачатку вайны.

Пры вывучэнні тэмы “Сацыяльна-эканамічнае развіццё ў другой палове 1940- х- першай палове 1960 –х гг.” у пачатку ўрока прапаную вучням прагледзець невялікі відэаролік, запісаць па 3 асацыяцыі ў сшытак. Далей прапаную вылучыць, на іх погляд, адну, найбольш значную. Як правіла, вучні вылучаюць такія ключавыя словы, як "вайна", “разруха”, “перамога” і пасля вылучэння шэрагу агульных асацыяцый пытаюся ў вучняў, пра што пойдзе гаворка на ўроку.

Падчас правядзення ўрокаў абагульнення і замацавання матэрыялу задаю вучням прадуктыўна-пазнавальныя, а затым і праблемныя пытанні: чаму, дакажыце, падумайце, супастаўце, сфармулюйце. Тут праблемнае пытанне патрабуе ад вучняў не прыгадвання гатовых і раней набытых ведаў, а разважання і лаканічных па змесце адказаў.

На кантрольна-рэфлексійным этапе ўрока вяртаючыся да мэты, пастаўленай у яго пачатку, абмяркоўваю з вучнямі, ці дасягнута яна. Вучні выказваюцца пра пазнавальную каштоўнасць урока, называюць самыя цікавыя і самыя цяжкія для іх заданні.

Сістэматычнае выкарыстанне праблемнага навучання на ўроках гісторыі спрыяе павышэнню якасці ведаў вучняў; актывізацыі іх разумовай дзейнасці; ўстойлівай цікавасці да прадмету; выхаванню актыўнай творчай асобы.

**2.3. Выніковасць і эфектыўнасць вопыту**

Для вызначэння і дэманстрацыі выніковасці і эфектыўнасці вопыту вызначаны наступныя крытэрыі:

Сярэдні бал паспяховасці вучняў па гісторыі

|  |  |  |  |
| --- | --- | --- | --- |
| № | Навучальны год | Гісторыя Беларусі | Сусветная гісторыя |
| 1. | 2016/2017н.г. | 6,3 | 6,2 |
| 2. | 2017/2018н.г. | 6,8 | 6,5 |
| 3. | 2018/2019н.г. | 7,0 | 6,7 |

Вынікі цэнтралізаванага тэсціравання

Кожны год вучні ўстановы адукацыі выбіраюць гісторыю Беларусі для здачы цэнтралізаванага тэсціравання.

|  |  |  |
| --- | --- | --- |
| № | Навучальны год | Гісторыя Беларусі |
| 1. | 2016/2017н.г. | 50 |
| 2. | 2017/2018н.г. | 75 |
| 3. | 2018/2019н.г. | 64 |

Эфектыўнасць выкарыстання прыёмаў і метадаў пацвярджаецца таксама ўдзелам у конкурсах творчага характару.

Вопыт прымянення праблемнага навучання паказаў, што поспех выкарыстання праблемнага метаду шмат у чым залежыць ад зацікаўленай пазіцыі педагога і высокай унутранай матывацыі вучняў. І як нельга стаць пілотам або хірургам толькі гледзячы, як кіруюць самалётам або аперыруюць хворых, так і вучню нельга навучыцца працэсу мыслення толькі запамінаючы тлумачэнні настаўніка. Пастаянная пастаноўка праблемных сітуацый выклікае ў вучняў жаданне іх вырашаць.

**3. Заключэнне**

Такім чынам, выкарыстанне эфектыўных метадаў і прыёмаў тэхналогіі праблемнага навучання садзейнічае развіццю ўвагі, актывізацыі мыслення, пазнавальнай дзейнасці вучняў, яно развівае самастойнасць, адказнасць, крытычнасць, ініцыятыўнасць, нестандартнасць мыслення, рашучасць. Акрамя таго, вельмі важна, што праблемнае навучанне забяспечвае трываласць набытых ведаў, бо яны здабываюцца вучнямі ў самастойнай дзейнасці.

Каб вучні хадзілі на ўрокі з жаданнем пазнаваць новае, неабходна выкарыстоўваць сучасныя падыходы да працэсу навучання, якія зробяць урок больш яркім, запамінальным і карысным вучням.

З вопытам па гэтай тэме выступала на пасяджэнні школьнага метадычнага аб’яднання. Матэрыялы з вопыту размешчаны на сайце ўстановы адукацыі.

Прапанаваны вопыт не дае магчымасці лічыць атрыманыя вынікі канчатковымі, але распрацаваная форма работы мае перспектыву развіцця.

**Спіс літаратуры**

1. Кодэкс Рэспублікі Беларусь аб адукацыі.- Мінск: Нац. цэнтр прававой інфарм. Рэспублікі Беларусь, 2011.- 400с.

2 Варганаў, В.В. Актывізацыя пазнавальнай дзейнасці вучняў / В.В. Варганаў // Гісторыя і грамадазнаўства. – 2014. – №1. – С.10–22

3. Дзямідава, Н. Стварэнне ўмоў для развіцця станоўчай матывацыі навучання гісторыі / Н. Дзямідава // Белар. гістарыч. часоп. – 2013.- №2.- С.41-48

4. Заневская, В.С. Развитие мыслительной деятельности учащихся с использованием проблемного метода обучения / В.С. Заневская // Беларус. гіст. часоп. – 2016.– №2.– С. 47-53

5. Корзюк, А.А. Использование технологии развития критического мышления на уроках истории: некоторые методические приемы / А.А. Корзюк // Беларус. гіст. часоп. – 2015.– №12.– С. 42 –50

6. Корзюк, А.А. Формирование устойчивого познавательного интереса у учащихся в процессе изучения истории / А.А. Корзюк // Беларус. гіст. часоп. – 2015.– №4.– С. 44 –54

7. Краўчанка, В.В. Фарміраванне картаграфічных уменняў вучняў на ўроку гісторыі Беларусі ў 6 класе / В.В. Краўчанка // Беларус. гіст. часоп. – 2016.–№3.– С. 55–63

8. Стрыжакова, Г. Праблемнае навучанне ў дапамогу настаўніку / Г. Стрыжакова // Настаўніцкая газета. – 2019. – 26 сак. – С. 8.

**Дадатак 1**

**Канспект урока гісторыі ў 9 класе**

**Тэма: Сусветны эканамічны крызіс і краіны Захаду**

**Мэта:** арганізацыя дзейнасці вучняў на вывучэнне прычын і праяўленняў сусветнага эканамічнага крызісу ў розных краінах свету.

Задачы асобаснага развіцця: *а) адукацыйныя:* вучні павінны разгледзець становішча найбуйнейшых капіталістычных краін свету напярэдадні крызісу; асаблівасці іх эканамічнага развіцця, ацаніць наступствы крызісу (палітычныя, эканамічныя, сацыяльныя), пазнаёміцца са шляхамі яго пераадолення;

*б) развіваючыя:* садзейнічаць развіццю навыкаў лагічнага мыслення, параўнання і самастойнай работы, уменне здабываць неабходную інфармацыю з дадатковых крыніц і прадстаўляць вынікі сваёй дзейнасці, фармуляваць вывады;

*в) выхаваўчыя:* ствараць умовы для інтэлектуальнага развіцця вучняў на аснове таварыства, павагі, дысцыпліны, садзейнічаць фарміраванню пачуцця прыналежнасці да праблем чалавецтва.

Забеспячэнне ўрока: сусветная гісторыя навейшага часу, 1918-пачатку XXI ст.: вучэбны дапаможнік для 9-га кл. агульнаадукац. устаноў з беларус. мовай навучання / У.С. Кошалеў, М.А. Краснова, Н.У. Кошалева; пад рэд. У.С. Кошалева- Мінск: Выд. Цэнтр БДУ, 2019.- 255с.:іл.

Тып урока — вывучэнне новага матэрыялу

**Тэхналогія** праблемнага навучання

Новыя паняцці: сусветны эканамічны крызіс, “новы курс”, каштоўныя паперы, дэфіцыт, інфляцыя, таталітарны рэжым,“вялікая дэпрэсія”.

Асоба: Франклін Дэлан Рузвельт

Даты: 1929г., 1933г.

План урока (запісаны на дошцы)

Ход урока

1. Арыентыровачна – матывацыйны этап.
   1. Арганізацыйны момант

Настаўнік. -Давайце павітаемся адзін з адным усмешкай, настроімся на змястоўную, цікавую працу, якая абавязкова прынясе нам задавальненне. А цяпер пазнаёмімся з тэмай і планам урока.

1.2. Актуалізацыя апорных ведаў і суб’ектыўнага вопыту вучняў.

Звярніце ўвагу на цытату да ўрока, якая дапаможа вам зразумець, аб чым вы даведаецеся сёння. «Деловая жизнь Америки замерла. Затем она стала чахнуть и, наконец, скончалась. Сбыт падал, торговые агенты аннулировали заказы; страх пополз от розничных торговцев к оптовикам, затем к транспортным конторам и промышленникам, затем к первоисточникам сырья и энергии. Прибыли иссякали, и акции падали» («Автомобильный король», Э.Синклер)

1.3. Вызначэнне тэмы і пастаноўка мэты ўрока.

Вучням задаюцца пытанні:

1.Якое паняцце з пералічаных на дошцы раскрывае сутнасць ахарактарызаванай з’явы?

2. Што нас будзе цікавіць у апісанні сусветнага крызісу?

Потым настаўнік называе тэму і прапануе вучням сфармуляваць задачы ўрока.

1.4. Пастаноўка праблемнага задання.

У чым актуальнасць гэтай тэмы для сучаснасці? *(для вырашэння пытання настаўнік прапануе вучням вярнуцца да яго ў канцы ўрока).*

1. **Аперацыйна – пазнавальны этап.**

Настаўнік. Перыяд адноснай палітычнай і эканамічнай стабілізацыі заходняга свету скончыўся нечакана хутка. Вось як аб гэтым сказаў амерыканскі пісьменнік: «Процветание! Затем его крах. Вся система была потрясена до основания. Безумие системы неожиданно выглянуло, как гримаса на лицо идиота. Как по мановению волшебного жезла, миллионы рабочих оказались на улице без работы, без пищи, без крова…»

Кожны дзень, пачынаючы з чацвярга 24-га да аўторка 29 кастрычніка, хаця б аднойчы вызначаўся гісторыкамі або журналістамі як “чорны”. Менавіта ў гэтыя дні адбыўся крах Нью-Ёркскай біржы. За некалькі “чорных” дзён амерыканцы пазбавіліся 40 мільёнаў долараў. Крызіс, які пачаўся ў ЗША, ахапіў большасць краін свету.

Настаўнік. Зараз мы правядзём невялікае даследаванне, у выніку якога вызначым прычыны і асабівасці крызісу ў розных краінах свету. Спачатку пазнаёмімся са зместам паняцця эканамічны крызіс (*вучні робяць запіс у сшытак).*

Гутарка “Прычыны эканамічнага крызісу.”

1. Што стала прычынай фінансавага краху на Нью-Ёркскай біржы?
2. Чаму крызіс набыў сусветны характар?

1929г.- біржавы крызіс- падзенне курсу каштоўных папер-фінансавы крызіс-скарачэнне падаткаў-дэфіцыт бюджэту (*вучні запісваюць у сшытак лагічны ланцужок).*

Дыферэнцыраванае заданне. Слабейшыя вучні знаходзяць і выпісваюць праяўленні крызісу. Мацнейшыя вучні адшукваюць асаблівасці крызісу ў Германіі і ЗША, тлумачаць іх паходжанне (*праца вучняў з тэкстам падручніка).*

**Фізкультхвілінка**

Настаўнік. Пры адсутнасці ў суветнай гаспадарцы механізмаў самарэгулявання, без актыўнага ўмяшання дзяржавы ў эканамічную сферу пераадоленне крызісу было немагчыма. Разгледзім варыянты яго пераадолення ў розных краінах свету.

Клас дзеліцца на тры групы. Вучні працуюць з тэкстам падручніка. Настаўнік прапаноўвае ім пад час групавой работы адказаць на пытанні свайго блока.

Кожная група тлумачыць свой варыянт пераадолення крызісу, адзначаючы яго перавагі.

1 група-буржуазна-рэфармісцкі варыянт

2 група- сацыял-рэфармісцкі варыянт

3 група -таталітарны варыянт.

Настаўнік. Пад уплывам крызісу ў краінах свету шырокае распаўсюджванне атрымаў таталітарны палітычны рэжым. Гэты рэжым аблягчаў праблему ўстанаўлення дзяржаўнага кантролю над эканомікай. Яркім прыкладам быў прыход нацыстаў да ўлады ў Германіі.

3. Рэфлексійна – ацэначны этап.

а) тэст

1. Сусветны эканамічны крызіс адбыўся:

А) у 1929-1939гг.;

Б) 1923-1933гг.;

В) 1929-1933гг.

2. Крызіс пачаўся:

А) у ЗША; Б) Вялікабрытаніі; В) Германіі.

3. Найбольш цяжкія наступствы крызіс меў для эканомікі:

А) ЗША і Францыі;

Б) Францыі і Вялікабрытаніі;

В) ЗША і Германіі.

4. Палітыка “новага курсу” была прапанавана:

А) А.У. Чэрчылем;

Б) В.В. Вільсанам;

В) Ф.Д. Рузвельтам.

5. Які рэжым усталяваўся ў многіх краінах свету пад уплывам крызісу:

А) таталітарны;

Б) дэмакратычны;

В) ваенная дыктатура.

б) Вяртанне да праблемнага пытання

-Якія з пералічаных характарыстык эканамічнага крызісу 1929-1933 гг. мы можам назіраць у сучасным жыцці?

в) Метад “Алфавіт” (на дошцы ў слупок напісаны алфавіт, і вучні запісваюць насупраць любой літары эмоцыі, атрыманыя на ўроку)

**4.Этап інфармавання пра дамашняе заданне.**

Абавязковае: прачытаць параграф 4, адказаць на пыт. 1-5;

па выбару: падрыхтаваць паведамленне “Біяграфія Ф.Д. Рузвельта”.

**Канспект урока гісторыі ў 7 класе**

**Тэма “Расія ў эпоху Пятра Вялікага”**

**Мэта ўрока:** плануецца, што ў выніку вывучэння тэмы вучні будуць умець вызначаць станоўчыя і адмоўныя бакі ўнутранай і знешняй палітыкі Пятра Вялікага.

**Задачы:**

адукацыйная – вызначаць прычыны, вынікі Паўночнай вайны; знаходзіць ўзаемасувязь паміж унутранай і знешняй палітыкай дзяржавы; характарызаваць рэформы Пятра Вялікага, яго дзейнасць і даваць ім ацэнку;

развіваючая – садзейнічаць фарміраванню ў вучняў уменняў аналізаваць гістарычны матэрыял, вызначаць прычынна- выніковыя сувязі, выдзяляць галоўнае і рабіць вывады, выказваць свой пункт гледжання;

выхаваўчая – стварыць умовы для развіцця ў вучняў цікавасці да вывучэння гісторыі Расіі, садзейнічаць развіццю гуманных адносін да гісторыі іншых народаў.

**Тып урока:** вывучэнне новага матэрыялу

**Тэхналогія** праблемнага навучання

**Забеспячэнне ўрока:** Суветная гісторыя Новага часу, XVI-XVIII стст.: вучэб. дапам. для 7-га кл. устаноў агул. сярэд.адукацыі з бел. мовай навучання / У.С. Кошалеў; пад рэд. У.С. Кошалева; пер. на белрус. Мову В.М. Іванова.-Мінск: Выд. Цэнтр БДУ, 2017.-223с.: іл., карта “Расія ў сярэдзіне XVII-XVIIIстст.”, заданні апорнага канпекта.

**Ключавыя словы:** ПётрI, рэкрут, Паўночная вайна, Санкт-Пецярбург, бітва пад Палтавай.

**Даты:** 1700-1721гг., 1703г., 1709г., 1721г.

План урока (запісаны на дошцы)

1.Чаму Расія мела патрэбу ў рэформах?

2. Пачатак пятроўскіх рэформаў.

3. Знешняя палітыка Пятра I. Ваенна-эканамічныя рэформы.

4. Асоба Пятра I.

**Ход урока.**

**І.Арганізацыйна – матывацыйны этап.**

Настаўнік. Успомніце, якія ключавыя праблемы стаялі перад Расіяй? (умацаванне абароназдольнасці краіны; пераадоленне эканамічнай адсталасці;

стварэнне перадумоў для развіцця гандлю з іншымі краінамі; развіццё асветы; змена становішча класаў).

*(Настаўнік звяртае ўвагу вучняў на тэму ўрока, план, праблемнае пытанне і прапануе ім самастойна вызначыць мэту ўрока. Затым тлумачыць план вывучэння новага матэрыялу, асаблівасці працы з заданнямі апорнага канспекта. Асноўная інфармацыя з урока заносіцца ў лісты апорнага канспекта, які потым можна выкарыстоўваць пры падрыхтоўцы дамашняга задання).*

Пастаноўка праблемнага пытання*:* “Пётр I- вялікі рэфарматар ці дэспат і тыран?”

**ІІ. Аперацыйна-пазнавальны этап.**

Настаўнік. На мяжы XVII-XVIII стст. вызначылася відавочнае адставанне Расіі ад краін Заходняй Еўропы. У чым гэта праявілася? Чаму, маючы вялікую тэрыторыю, прыродныя рэсурсы, багатае гістарычнае мінулае, Расія адставала ад эканамічна развітых краін Еўропы?

*На аснове адказа ўвучняў запаўняецца табліца " Перадумовы рэформаў".*

|  |  |
| --- | --- |
| На мяжы XVII-XVIII стст. вызначылася адставанне Расіі ад краін Заходняй Еўропы. У чым гэта праявілася? | 1. Старая сістэма органаў кіравання |
| 1. Адсутнасць моцнай рэгулярнай арміі, ваенна-марскога флоту |
| 1. Вельмі слабая мануфактурная прамысловасць |
| 1. Не мела зручных выхадаў да мораў. |

Настаўнік. Сапраўды, з Расіяй на той перыяд не лічыліся як з вялікай дзяржавай, хоць палепшыць яе становішча спрабавалі і Аляксей Міхайлавіч, і Соф'я. Але час рэформаў выпаў на долю сына цара Аляксея Міхайлавіча - Пятра I, які стаў дзейнічаць больш жорстка і рашуча ў адрозненне ад сваіх папярэднікаў.

А зараз падзелімся на тры групы і кожная група атрымае картачкі з апісаннем двух рэформаў.

*Вучні запаўняюць табліцу ў апорным канспекце, расказваюць змест рэформаў па плану.*

|  |  |
| --- | --- |
| Рэформа | Змест |
| У галіне культуры | Быў спрошчаны рускі алфавіт. Пачалі выпускацца падручнікі. Былі пабудаваны новыя школы і лякарні. Знатным людзям загадаў абстрыгчы доўгія бароды і апрануцца ў еўрапейскую вопратку. |
| Рэформа ў сістэме дзяржаўнага кіравання | Замена Баярскай думы Сенатам. Замест старых прыказаў уводзіліся 12 калегій (міністэрстваў). |
| Рэформа мясцовага кіравання | Краіна падзялялася на губерні (губерні-правінцыі-уезды). |
| Царкоўная рэформа | Замест патрыяршаства стваралася Духоўная калегія, або Сінод. Манастырскія даходы перадаваліся ў царскую казну. Царква кантралявалася дзяржавай. |
| Ваенная рэформа | Будаўніцтва ваенна-марскога флоту. Замест стралецкіх войскаў фарміраваліся палкі “новага строю” на аснове рэкруцкага набору. |
| Эканамічная рэформа | Стварэнне мануфактурнай прамысловасці (вытворчасць жалеза, медзі, сукна, ветразяў). |

**Фізкультхвілінка (прагляд відэафрагмента).**

Заданне. *Арганізацыя самастойнай работы з тэкстам падручніка (прачытаць 3 пункт на с.167 і адказаць на пытанні з апорнага канспекта).*

1)Паўночная вайна пачалася ў *1700г.* і завяршылася ў *1721г.*

2) У Паўночнай вайне Расія ваявала са *Швецыяй.*

3)Расія імкнулася атрымаць выхад да *Балтыйскага мора.*

4)Галоўная бітва падчас вайны называецца *Палтаўская бітва.*

5)Паўночная вайна завяршылася перамогай *Расіі.*

6)Па Ніштацкай мірнай дамове Расія атрымала тэрыторыю *Прыбалтыкі і частку Карэліі.*

*(Вучні прадстаўляюць вынікі сваёй працы, настаўнік карэкціруе адказы вучняў)*.

**ІІІ. Кантрольна-карэкцыйны этап**

Заданне*. На аснове выказванняў рускіх гісторыкаў сфармулюйце адносіны кожнага з іх да рэформаў Пятра I. Выкажыце сваё стаўленне да вынікаў дзейнасці Пятра I.*

1. Во второй половине 17 века русский народ явственно тронулся на новый путь; после многовекового движения на Восток он начал поворачивать на Запад. Свой гений Пётр выразил в том, что явно осознал своё положение и свою обязанность: вывести посредством цивилизации слабую, бедную, почти неизвестную миру Россию из той отчужденности и невежества, в каком она находилась до сей поры. (С.М. Соловьев)
2. Человек, сочетавший в себе несовместимое: стремление к просвещению и деспотизм, строивший и казнивший своими руками, сеявший среди соотечественников ужас и обожание, тот, кто во имя общего блага, любя и служа Отечеству, “Россию поднял на дыбы”. (В.О. Ключевский)
3. Русская земля подверглась внезапно страшному внешнему и внутреннему насилованию. Рукой палача совлекался с русского человека образ русский и напяливалось подобие общеевропейца. Одежда, обычаи, нравы- всё было искажено, изуродовано, изувечено… (И.С. Аксаков).

**IV**.**Рэфлексійна-ацэначны этап.**

Вяртанне да праблемнага пытання: “Пётр I- вялікі рэфарматар ці дэспат і тыран?”

Вучні называюць самыя цікавыя і самыя цяжкія для іх заданні, выказваюцца пра пазнавальную каштоўнасць урока.

**V. Этап інфармавання пра дамашняе заданне**

Прачытаць §24, скласці сінквэйн на тэму “Пётр Iу гісторыі Расіі” (на выбар)